text: Indbrud på apotek blev opdaget
  03 august 2014 kl. 04.23
  Fire indbrudstyve fik ikke meget ud af anstrengelserne, da de i nat brød ind på Uldum Apotek. Det fortæller Sydøstjyllands Politi til TV SYD.
  Tyvene blev nemlig alle anholdt efter en mindre biljagt.
  Politiet fik meldingen om indbruddet klokken 03.24 natten til søndag, da en borger i Uldum vågner ved at en rude bliver smadret med en hammer.
  Politiet møder de fire indbrudstyve i en bil på Vestvejen ved Horsens på vej mod motorvejen. Men da de fire tyve opdager politiet, begynder de at smide om sig med tyvekosterne.
  De fire bliver dog standset og alle anholdt. Tyvene er henholdsvis 16, 19, 19 og 22 år gamle. Den 22-årige bliver senere i dag fremstillet i grundlovsforhør på grund af hans fortid.
  